มั่นนี่ทูเดย์
ปรับโครงสร้าง
18 ก.ค. 2559

ปรับโครงสร้าง
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า จะเสนอให้มีการจ้างที่ปรึกษาเพื่อมาดูการปรับโครงสร้างการบริหารงานของธนาคาร ต่อคณะกรรมการเอ็กซิมแบงก์ในการประชุมครั้งหน้า
ทั้งนี้ ในหลักการต้องการปรับระบบงานให้มีความคล่องตัว และสอดคล้องกับการเปลี่ยนแปลงบริการของธนาคาร เพื่อประสิทธิภาพและสอดคล้องกับค่าใช้จ่ายในการดำเนินงาน
ลดสาขา
นายอดิศร เสริมชัยวงศ์รองกรรมการผู้จัดการใหญ่สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารได้เดินเข้าสู่รูปแบบธุรกิจธนาคารแบบใหม่ด้วยการลดจำนวนสาขา เพื่อปรับปรุงบริการให้ดีขึ้น พลิกโฉมสาขาให้สดใส และมีพื้นที่ให้คำปรึกษาการลงทุนเพิ่มขึ้น
ทั้งนี้ ธนาคารจะออกไปหาและเข้าถึงลูกค้ามากขึ้น จากการเพิ่มช่องทางอิเล็กทรอนิกส์ใหม่ๆ อาทิ นวัตกรรม DSE หรือ “Digital Solution Engagement” ที่ช่วยให้บริการอนุมัติสินเชื่อบุคคลนอกสถานที่ รู้ผลทันที และถ้าเอกสารครบ รับเงินโอนในวันรุ่งขึ้น อีกก้าวหนึ่งของบริการทางการเงินที่ง่ายและเร็ว